Oma pojale mängu ostnud Padari sõnul polnud mäng väga kallis, umbes 150 krooni, kuid hiljem selgus, et mängimise alustamiseks peab igal mängijal olema umbes 210 krooni eest kaarte.    Kodus õhtu otsa ingliskeelset reegliraamatut uurides selgus tõsiasi, et mängida siiski ei saa, sest raamatut oli raske mõista. Ometi on Kaupo Padar läbinud ingliskeelse magistrantuuri ja elukaaslane lõpetanud inglise keele erikooli.    Põhjus peitus võhikule arusaamatutes mõistetes. Mängida tahaks aga ka Kaupo Padari 11-aastane poeg, kel keeleoskust veelgi vähem.    Apollo esindaja Eve Hunt põhjendas juhendi puudumist tõsiasjaga, et toode on pidevalt arenev ja ka mängureeglid uuenevad ning mängu käsitletakse seetõttu kui raamatut.    «Lüpsavad noori selle mänguga,» pahandas Padar. «Nagunii lõigatakse nende tegelaskujude pealt meeletut kasu  lugupidamisest eesti keele vastu peaks tarbijakaitseamet küll  mängude arusaadavaks tegemise eest hea seisma. Just see ajendaski mind sellest ametist õigust otsima.»    Las fännid õpetavad    Padar ütles, et esialgu soovitas tarbijakaitseamet tal algõpetuse saamiseks pöörduda mängufännide poole. «Tarbijakaitsjad käitusid väga kummaliselt,» nentis mees. «Kõigepealt pidin ma neilt vastuse saamiseks kuu aega hiljem helistama ja ka siis saatsid nad mulle vaid hulgimüüja vastuse, aga mingit seisukohta ei võtnud. Minu teine kiri jäi üldse vastuseta.»    Fänne Padar ajapuudusel üles otsima ei hakanud ning samal põhjusel ei kasutanud ka hulgimüüja pakutud võimalust tulla seltskonda mängu õppima või mäng tagasi müüa  huvi mängu vastu oli ju alles.    Kasu otsis selgust Apollot mängudega varustanud OÜ-lt Kultuurireisid. Viimase nimel saadetud kirjas tunnistas Decipher LotR TCG kogumismängu vabatahtlik esindaja Eestis Imre Vallikivi, et nii mäng kui ka selle reeglid on tõepoolest olemas vaid inglise keeles. Vallikivi soovitas  eestikeelseid tõlkeid otsida internetist või küsida neid maaletooja meiliaadressil, kust need saadetakse igale soovijale.    «Reeglite eestikeelne variant ei aita mängijat kuigi palju, kui ta ei oska inglise keelt,» mainis Vallikivi. «Kõik Eestis müüdavad kaardid on inglise keeles ja igal kaardil on kirjeldus, mida sellega mingil hetkel teha saab.»    Reeglid on olemas mängu ametliku maaletooja ja Apollo tarnija Procard Baltic OÜ koduleheküljel www.megagame.ee ning firma müügijuhi Aivo Sepa väitel  on maakeelne õpetus lisatud ka mängule.    Reeglid e-postiga    OÜ Kultuurireisid müüdavatele kaartidele on Vallikivi sõnul alati lisatud kiri, et mäng nõuab inglise keele oskust, samuti soovitas ta mänguhuvilisel paluda õpetust mõnelt oskajalt. E-postiga laekunud vastuses olid edasiandmiseks kaasas ka eestikeelsed reeglid pdf-formaadis.    Tarbijakaitseamet edastas Kultuurireisidele eelmisel aastal hoiatuse, kohustades neid varustama tooted eestikeelsete juhenditega.    «Tahtsime, et ettevõtja saadaks eestikeelsed juhendid nende valmimisel ka tarbijakaitseametile,» lausus ameti pressiesindaja Kristiina Vaksmaa. «Juhendi näidis meile ka saadeti, seega täitis maaletooja nõude.»    Amet kontrollib nimetatud kauplust ja toote müüki. Kui selgub, et nimetatud mäng on müügil endiselt ilma kasutusjuhendita, on tõenäoliselt tegemist seaduserikkumisega.    Kasutusjuhendite kaasaandmise kohustus oli müüjal ka enne uue tarbijakaitseseaduse jõustumist  aprillis 2004.    Triin Olvet  PM    NB! Kliki ka nendele artiklitele:   Keerukal seadmel peab olema juhend - Esmaspäev, Mai 10, 2004   Tarbijakaitseseadus teeb elu hõlpsamaks - Kolmapäev, Mai 05, 2004   Uus seadus võimaldab tarbijal kauba kohta rohkem infot nõuda - Reede, Märts 05, 2004